बंद भऽ जाएत रीगा चीनी मिल!
 सीतामढ़ी : बिहार सरकार जौँ सहयोग केलक तऽ ठीक अन्यथा जल्दिये जिलाक अर्थव्यवस्थाक रीढ़ रीगा चीनी मिल बंद भऽ जाएत। एहि सऽ जिलाक कुशियारक खेती केनिहार आ मिल पर आश्रित लोक बेरोजगार भऽ जेता। पिछला तीन बरख सऽ 9-9 करोड़क घाटा झेलैत अंततः मिल मालिक केर सब्रक बान्ह टूटि गेल अछि। बीतल रवि केँ रीगा सुगर कंपनीक प्रबंध निदेशक ओपी धानुका मिल परिसर स्थित कार्यालयमे मिल बंद होएबाक आशंका जतौलनि। कहलनि जे अखुनका जे हालात अछि, ओही सऽ एहि बेर मिल कुशियारक मूल्य क भुगतान करबामे असमर्थ अछि। पिछिला 63 सालमे इ पहिल मौका अछि, जखनमिल लग किसानकेँ भुगतान करबा लेल पाइ नहि छैक। ओ कहलनि बिहारक सभटा चीनी मिल संकटक कालमे अछि। चीनी निर्माणमे जतेक लागत अबैत अछि, ओहो नहि निकल पाबि रहल अछि। कुशियारक मूल्य निर्धारण राज्य सरकार करैत अछि आ चीनीक मूल्य केंद्र सरकार। एहि सऽ उत्पन्न विसंगतिक कारणे चीनी मिल प्रभावित भऽ रहल अछि। एतय हमरा एक किलो चीनी बनाबयमे 37-38 रुपयाक खर्च भऽ रहा अछि आ केंद्र सरकार पाकिस्तान सऽ 28 रुपये किलो चीनी मंगवा रहल अछि। प्रबंध निदेशक कहलनि जे जौँ राज्य सरकार सरकार संग नहि देत तऽ मजबूरीमे जाय टा पड़त। एहन स्थितिमे बिहार सऽ बाहर मिल लगाएब। ओ कहलनि जे सरकारक नीति आ घाटा केँ देखैत दरभंगामे नव चीनी मिल नहि लगा सकैत छी। मुख्यमंत्री सऽ बहुतो बेर भेँट केलियन। ओ 17 जनवरी केँ सेहो मुख्यमंत्री केँ एकटा चिट्टी पठौलनि। 